CELEX: 32015D1027
Language: lt
Date: 1435017600000
Title: 2015 m. birželio 23 d. Tarybos sprendimas (ES) 2015/1027 dėl ekspertams, komandiruojamiems į Tarybos Generalinį sekretoriatą, taikomų taisyklių, kuriuo panaikinamas Sprendimas 2007/829/EB

30.6.2015   
            
            
               LT
            
            
               Europos Sąjungos oficialusis leidinys
            
            
               L 163/40
            
         TARYBOS SPRENDIMAS (ES) 2015/1027
   2015 m. birželio 23 d.
   dėl ekspertams, komandiruojamiems į Tarybos Generalinį sekretoriatą, taikomų taisyklių, kuriuo panaikinamas Sprendimas 2007/829/EB
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 240 straipsnio 2 dalį,
   kadangi:
   
               (1)
            
            
               ekspertų komandiravimas gali būti naudingas Tarybos Generaliniam sekretoriatui (toliau – TGS), vykdančiam savo užduotį padėti Europos Vadovų Tarybai ir Tarybai atitinkamai pagal SESV 235 straipsnio 4 dalį ir 240 straipsnio 2 dalį, suteikiant TGS galimybę pasinaudoti tų ekspertų aukšto lygio žiniomis ir profesine patirtimi, ypač tose srityse, kurių atveju tokios žinios ir patirtis nėra lengvai prieinamos pačiame TGS;
            
         
               (2)
            
            
               turėtų būti skatinama keistis profesine patirtimi ir žiniomis apie Europos politikos sritis laikinai skiriant valstybių narių valdžios institucijų ekspertus (toliau – komandiruotieji nacionaliniai ekspertai arba KNE) arba viešųjų tarpvyriausybinių organizacijų (toliau – TVO) ekspertus;
            
         
               (3)
            
            
               numatoma, kad KNE savo komandiruotės TGS metu įgis žinių, padėsiančių jiems atlikti savo užduotis būsimais pirmininkavimo Tarybai laikotarpiais;
            
         
               (4)
            
            
               nustatant ekspertų teises ir pareigas turėtų būti užtikrinta, kad jie vykdys savo pareigas atsižvelgdami tik į TGS interesus;
            
         
               (5)
            
            
               dėl laikino savo darbo pobūdžio ir ypatingo statuso ekspertai neturėtų imtis atsakomybės TGS vardu jo viešosios teisės prerogatyvoms, apibrėžtoms Sutartyse, įgyvendinti, išskyrus atvejus, kai šiame sprendime numatytos nukrypti leidžiančios nuostatos;
            
         
               (6)
            
            
               turėtų būti nustatytos ekspertų įdarbinimo sąlygos, kurios turėtų būti taikomos nepriklausomai nuo to, kokios kilmės biudžeto asignavimai naudojami išlaidoms padengti;
            
         
               (7)
            
            
               kadangi šiuo sprendimu nustatytos taisyklės pakeičia taisykles, nustatytas Tarybos sprendime 2007/829/EB (1), tas sprendimas turėtų būti panaikintas nedarant poveikio jo tolesniam taikymui visoms komandiruotėms, kurios vykdomos šio sprendimo įsigaliojimo metu;
            
         
               (8)
            
            
               Europos Parlamento ir Tarybos reglamentu (ES, Euratomas) Nr. 1023/2013 (2) buvo iš dalies pakeisti Europos Sąjungos pareigūnų tarnybos nuostatai ir kitų Europos Sąjungos tarnautojų įdarbinimo sąlygos (toliau – Tarnybos nuostatai), visų pirma darbo sąlygos, nuostatos dėl atostogų ir jų VII priede apibrėžta išmokų apskaičiavimo tvarka,
            
         PRIĖMĖ ŠĮ SPRENDIMĄ:
   I SKYRIUS
   
      BENDROSIOS NUOSTATOS
   
   1 straipsnis
   Taikymo sritis
   1.   Šiuo sprendimu nustatytos taisyklės taikomos 2 straipsnyje išdėstytas sąlygas atitinkantiems ekspertams, kurie Europos Vadovų Tarybos ir Tarybos interesais komandiruojami į TGS ir kurie yra:
   
               a)
            
            
               komandiruotieji nacionaliniai ekspertai (toliau – KNE) – ši kategorija apima ekspertus, kuriuos komandiruoja:
               
                           i)
                        
                        
                           valstybių narių nacionalinio ar regioninio lygmens valdžios institucijos;
                        
                     
                           ii)
                        
                        
                           jei gautas TGS leidimas atsižvelgiant į konkretų atvejį – darbdavys, kuris nėra valstybės narės nacionalinio ar regioninio lygmens valdžios institucija, jei siekiant TGS interesų reikia kaip laikiną priemonę pasitelkti specifines žinias ir patirtį, su sąlyga, kad darbdavys:
                           
                                       —
                                    
                                    
                                       yra nepriklausomas universitetas arba mokslinių tyrimų organizacija, nesiekianti pelno perskirstymo tikslais, arba
                                    
                                 
                                       —
                                    
                                    
                                       yra viešojo sektoriaus, kaip apibrėžta to darbdavio nacionalinėje teisėje, dalis.
                                    
                                 
                     KNE gali būti komandiruojami neapmokamai;
            
         
               b)
            
            
               neapmokamai komandiruoti viešosios tarpvyriausybinės organizacijos (toliau – TVO) (išskyrus Sąjungos įstaigas, kaip apibrėžta Tarnybos nuostatų 1a straipsnio 2 dalyje) ekspertai tais atvejais, kai reikia perduoti specifines žinias ar patirtį.
            
         2.   Neapmokamai komandiruotiems ekspertams netaikomi 18, 19 ir 20 straipsniai.
   2 straipsnis
   Komandiravimo sąlygos
   Kad galėtų būti komandiruoti į TGS, ekspertai:
   
               1)
            
            
               iki komandiravimo turi būti ne mažiau kaip 12 mėnesių pagal neterminuotą ar terminuotą sutartį išdirbę savo darbovietėje;
            
         
               2)
            
            
               visą komandiruotės laikotarpį turi likti įdarbinti savo darbovietėje;
            
         
               3)
            
            
               privalo turėti bent trejų metų patirtį visu etatu vykdant administracines, mokslines, technines, patariamąsias ar priežiūros funkcijas, susijusias su jiems paskirtų pareigų vykdymu. Prieš komandiravimą darbdavys TGS pateikia pažymą apie eksperto įdarbinimo istoriją per paskutinius 12 mėnesių;
            
         
               4)
            
            
               turi būti valstybės narės piliečiai.
               Nukrypstant nuo šio punkto pirmos pastraipos, iš TVO gali būti komandiruojami ekspertai, kurie nėra valstybės narės piliečiai; tokiais išimtiniais atvejais TGS užtikrina, kad nebūtų interesų konflikto ir kad būtų garantuotas TGS politikos ir veiklos nepriklausomumas bei nuoseklumas;
            
         
               5.
            
            
               kad atliktų savo pareigas, ekspertai turi gerai mokėti vieną oficialiąją Sąjungos kalbą ir pakankamai mokėti antrą kalbą.
            
         3 straipsnis
   Atrankos procedūra
   1.   Ekspertai atrenkami taikant atvirą ir skaidrią procedūrą, kurios praktiniai aspektai nustatomi pagal 32 straipsnį.
   Nedarant poveikio 2 straipsnio 4 daliai, ekspertai atrenkami iš valstybių narių piliečių, užtikrinant kuo platesnį geografinį atstovavimą. Valstybės narės ir TGS bendradarbiauja, siekdami kuo labiau užtikrinti pusiausvyrą tarp vyrų ir moterų bei laikytis lygių galimybių principo.
   2.   Atitinkamai ES valstybių narių nuolatinėms atstovybėms arba TVO siunčiamas kvietimas pareikšti susidomėjimą. Kvietime pateikiami pareigybių aprašai, atrankos kriterijai ir paraiškų pateikimo terminas.
   3.   Visos paraiškos TGS teikiamos per valstybių narių nuolatines atstovybes arba TVO žmogiškųjų išteklių padalinį.
   4.   Tinkamai pagrįstais išimtiniais atvejais ir vadovaujantis Europos Vadovų Tarybos interesais TGS gali nuspręsti, kad ekspertas būtų atrinktas netaikant 1, 2 ir 3 dalyse išdėstytų atrankos procedūrų.
   5.   Ekspertai komandiruojami atsižvelgiant į TGS konkrečius poreikius ir biudžeto galimybes.
   6.   TGS ekspertui sukuria asmeninę bylą. Toje byloje laikoma atitinkama administracinė informacija.
   4 straipsnis
   Komandiravimo administracinė procedūra
   1.   Komandiravimas įgyvendinamas TGS administracijos generaliniam direktoriui pasikeičiant laiškais, atitinkamai, su atitinkamos valstybės narės nuolatine atstovybe arba TVO. Nuolatinei atstovybei taip pat pranešama apie visus atvejus, kai jos valstybės narės piliečiai komandiruojami iš TVO. Pasikeičiant laiškais nurodoma komandiruotės vieta ir funkcinė grupė, kuriai priklausys ekspertas (AD arba AST, kaip apibrėžta Tarnybos nuostatuose). Pasikeičiant laiškais taip pat nurodomas eksperto vadovas generaliniame direktorate, direktorate, skyriuje ar padalinyje, į kurį ekspertas komandiruojamas, ir išsamiai apibūdinamos užduotys, kurias ekspertas turi atlikti. Pasikeičiant laiškais pridedama ekspertui taikomų taisyklių kopija.
   2.   Atsižvelgiant į konkretų atvejį, gali būti leista ekspertus komandiruoti trumpam laikui neapmokamai, kaip nurodyta IV skyriuje. Suteikiant tokį leidimą atsižvelgiama į eksperto įdarbinimo vietą, generalinį direktoratą, į kurį ekspertas komandiruojamas, 3 straipsnio 1 dalies antroje pastraipoje nurodytą geografinę pusiausvyrą ir siūlomas pareigas.
   5 straipsnis
   Komandiruotės trukmė
   1.   Komandiruotė trunka nuo šešių mėnesių iki dvejų metų. Ji gali būti kelis kartus atnaujinama, bet iš viso negali būti ilgesnė kaip ketveri metai.
   Vis dėlto, išimtiniais atvejais, gavus atitinkamo TGS generalinio direktoriaus prašymą ir išankstinį darbdavio sutikimą, TGS administracijos generalinis direktorius gali leisti ne daugiau kaip dviem papildomais metais per vieną ar per kelis kartus pratęsti komandiruotės laikotarpį, viršijant pirmoje pastraipoje nurodytą ketverių metų ribą.
   2.   Komandiruotės trukmė iškart nustatoma pasikeičiant laiškais, kaip numatyta 4 straipsnio 1 dalyje. Tokia pati tvarka taikoma kiekvienu atveju, kai komandiruotės laikotarpis atnaujinamas ar pratęsiamas.
   3.   Ekspertas, kuris anksčiau buvo komandiruotas į TGS, gali būti vėl komandiruojamas, jei laikomasi šių sąlygų:
   
               a)
            
            
               ekspertas toliau atitinka 2 straipsnyje nurodytas komandiravimo sąlygas;
            
         
               b)
            
            
               nuo ankstesnės komandiruotės pabaigos, įskaitant atnaujinimus ir pratęsimus, ar paskesnės darbo sutarties su TGS praėjo ne mažiau kaip šešeri metai.
               Ši nuostata neužkerta kelio TGS priimti komandiruojamą ekspertą, kurio ankstesnė komandiruotė, įskaitant atnaujinimus ir pratęsimus, truko trumpiau nei šešerius metus, nepraėjus šešeriems metams nuo jo pirmojo komandiruotės laikotarpio pabaigos – tačiau tokiu atveju naujoji komandiruotė neturi būti ilgesnė už likusią vėlesnio šešerių metų laikotarpio dalį.
            
         6 straipsnis
   Darbdavio pareigos
   Eksperto darbdavys visą komandiruotės laikotarpį:
   
               1)
            
            
               toliau moka eksperto atlyginimą;
            
         
               2)
            
            
               toliau yra atsakingas už visas eksperto socialines teises, visų pirma susijusias su socialine apsauga, draudimu ir pensija, ir
            
         
               3)
            
            
               atsižvelgiant į 10 straipsnio 2 dalies d punktą, toliau išlaiko jo administracinį statusą (kaip nuolatinio pareigūno ar pagal sutartį dirbančio personalo nario) ir informuoja TGS Administracijos generalinį direktoratą apie bet kokius eksperto administracinio statuso (kaip nuolatinio pareigūno ar pagal sutartį dirbančio personalo nario) pasikeitimus.
            
         7 straipsnis
   Pareigos
   1.   Ekspertai padeda TGS pareigūnams ir kitiems darbuotojams ir vykdo jiems paskirtas užduotis.
   Pareigos, kurias turi vykdyti ekspertas, nustatomos abipusiu TGS ir darbdavio susitarimu:
   
               a)
            
            
               atsižvelgiant į TGS padalinio, į kurį ekspertas komandiruojamas, interesus ir
            
         
               b)
            
            
               atsižvelgiant į eksperto kvalifikaciją.
            
         2.   Ekspertui paskirtinos užduotys gali apimti, be kita ko, analizes, studijas, administracijų keitimąsi žiniomis, projektų valdymą ir pagalbą TGS grupėms bei parengiamiesiems komitetams.
   Nepaisant 1 dalies pirmos pastraipos ir šios dalies pirmos pastraipos, Generalinis sekretorius, remdamasis atitinkamo padalinio, į kurį paskirtas ekspertas, generalinio direktoriaus pasiūlymu, gali patikėti ekspertui konkrečias užduotis ir pavesti ekspertui atlikti vieną ar daugiau konkrečių misijų, prieš tai įsitikinęs, kad nesama interesų konflikto.
   3.   Ekspertas dalyvauja misijose ir posėdžiuose tik:
   
               a)
            
            
               jei jis lydi TGS pareigūną ar kitą darbuotoją arba
            
         
               b)
            
            
               jei vienas – kaip stebėtojas arba tik informacijos tikslais.
            
         Išskyrus atvejus, kai ekspertas yra gavęs specialius įgaliojimus iš atitinkamo TGS departamento generalinio direktoriaus laikantis šiam sprendimui įgyvendinti skirtos tvarkos, ekspertas negali įpareigoti TGS prieš išorės subjektus.
   4.   Už eksperto atliktų užduočių rezultatų patvirtinimą atsako tik TGS.
   5.   Atitinkami TGS padaliniai, eksperto darbdavys ir ekspertas deda visas pastangas, kad nebūtų jokio faktinio ar potencialaus interesų konflikto, susijusio su eksperto pareigomis komandiruotės metu. Tuo tikslu TGS iš anksto praneša ekspertui ir darbdaviui apie planuojamas pareigas ir paprašo kiekvieno iš jų raštu patvirtinti, kad jie nežino jokių priežasčių, dėl kurių ekspertas negalėtų būti paskirtas toms pareigoms.
   Eksperto visų pirma paprašoma pranešti apie bet kokį galimą konfliktą tarp eksperto šeiminių aplinkybių (ypač artimų šeimos narių ir išplėstinės šeimos narių profesinės veiklos ar bet kokių svarbių jų ar šeimos narių finansinių interesų) ir siūlomų pareigų komandiruotės metu.
   Darbdavys ir ekspertas įsipareigoja pranešti TGS apie bet kokį komandiruotės metu įvykusį aplinkybių pasikeitimą, galintį sukelti interesų konfliktą.
   6.   Tuo atveju, jei TGS mano, kad dėl ekspertui patikėtų užduočių pobūdžio reikia imtis ypatingų saugumo priemonių, prieš komandiruojant ekspertą gaunamas asmens patikimumo pažymėjimas.
   7.   Neįvykdžius šio straipsnio 2, 3 ir 5 dalių nuostatų, TGS gali nutraukti eksperto komandiruotę pagal 10 straipsnio 2 dalies c punktą.
   8 straipsnis
   Ekspertų teisės ir pareigos
   1.   Komandiruotės metu ekspertas turi veikti sąžiningai. Visų pirma:
   
               a)
            
            
               ekspertas vykdo paskirtas pareigas ir visais kitais atžvilgiais elgiasi atsižvelgdamas tik į Europos Vadovų Tarybos ir Tarybos interesus.
               Visų pirma ekspertas, vykdydamas savo pareigas, nepriima jokių savo darbdavio, bet kurios Vyriausybės ar bet kurio kito asmens, privačios bendrovės ar valstybės įstaigos nurodymų ir nevykdo jiems jokios veiklos;
            
         
               b)
            
            
               ekspertas susilaiko nuo bet kokių veiksmų, ypač nuo bet kokio viešo nuomonės reiškimo, kurie gali daryti neigiamą poveikį jo pareigoms TGS;
            
         
               c)
            
            
               kiekvienas ekspertas informuoja savo vadovą tais atvejais, kai ekspertas vykdydamas savo pareigas turi priimti sprendimą dėl klausimo, kuriuo ekspertas yra asmeniškai suinteresuotas ir kuris gali paveikti jo nepriklausomumą, tvarkymo ar rezultato;
            
         
               d)
            
            
               negavęs leidimo pagal TGS galiojančias sąlygas ir taisykles, ekspertas negali vienas ar kartu su kitais paskelbti ar prašyti paskelbti bet kokį tekstą, kuriame nagrinėjami Sąjungos darbo klausimai. Leidimą atsisakoma duoti tik tada, jei planuojama publikacija galėtų pažeisti Sąjungos interesus;
            
         
               e)
            
            
               visos teisės į bet kokį eksperto vykdant pareigas atliktą darbą yra TGS nuosavybė;
            
         
               f)
            
            
               ekspertas gyvena komandiruotės vietoje arba ne toliau nuo tos vietos, nei tai yra suderinama su tinkamu jam paskirtų pareigų vykdymu;
            
         
               g)
            
            
               ekspertas padeda ir teikia patarimus tam vadovui, kuriam jis yra priskirtas, ir yra savo vadovui atsakingas už pavestų pareigų vykdymą.
            
         2.   Tiek komandiruotės metu, tiek po jos ekspertas turi būti kuo diskretiškesnis dėl visų faktų ir informacijos, kuriuos jis sužinojo atlikdamas savo pareigas ar kurie su tomis pareigomis susiję. Ekspertas jokiu forma negali neįgaliotam asmeniui atskleisti jokių dokumentų ar informacijos, kuri dar nėra teisėtai paviešinta, ar naudoti jų savo asmeninei naudai.
   3.   Komandiruotei pasibaigus, vykdydamas naujas pareigas ir sutikdamas užimti tam tikras pareigas ar pasinaudoti privalumais, ekspertas ir toliau privalo veikti sąžiningai ir diskretiškai.
   Todėl trejų metų laikotarpį po komandiruotės pabaigos ekspertas nedelsdamas praneša TGS apie bet kokias pareigas ar užduotis, kurios gali sukelti interesų konfliktą su tomis užduotimis, kurias jis atliko komandiruotės metu.
   4.   Ekspertui taikomos TGS galiojančios saugumo taisyklės, įskaitant duomenų apsaugos taisykles ir TGS tinklo apsaugos taisykles. Ekspertui taip pat taikomos taisyklės, reglamentuojančios Sąjungos finansinių interesų apsaugą.
   5.   Jei komandiruotės metu nesilaikoma šio straipsnio 1, 2 ir 4 dalių nuostatų, TGS turi teisę nutraukti eksperto komandiruotę pagal 10 straipsnio 2 dalies c punktą.
   6.   Ekspertas nedelsdamas raštu informuoja savo vadovą, jei komandiruotės metu sužino faktų, kuriais remiantis galima suponuoti, kad:
   
               a)
            
            
               galimai vykdoma neteisėta veikla, įskaitant sukčiavimą ar korupciją, kurios kenkia Sąjungos interesams, arba
            
         
               b)
            
            
               vykdomi su profesinių pareigų vykdymu susiję veiksmai, kuriais gali būti rimtai pažeistos Sąjungos pareigūnų ar ekspertų pareigos.
            
         Ši dalis taip pat taikoma, jei rimtą panašių pareigų pažeidimą padaro institucijos narys ar bet kuris kitas institucijai pavaldus arba darbą jai atliekantis asmuo.
   7.   Gavęs šio straipsnio 6 dalyje nurodytą pranešimą, vadovas imasi Tarnybos nuostatų 22a straipsnio 2 dalyje nustatytų priemonių. Vadovui pagal šio sprendimo 4 straipsnio 1 dalies nuostatas taikomi Tarnybos nuostatų 22a, 22b ir 22c straipsniai. Tos nuostatos mutatis mutandis taip pat taikomos atitinkamam ekspertui, siekiant užtikrinti, kad būtų apsaugotos jo teisės.
   9 straipsnis
   Komandiruotės sustabdymas
   1.   Gavęs rašytinį eksperto arba jo darbdavio prašymą ir pastarajam sutikus, TGS gali leisti sustabdyti komandiruotę ir nustatyti taikomas sąlygas. Tokio sustabdymo metu:
   
               a)
            
            
               nemokamos 19 straipsnyje numatytos išmokos;
            
         
               b)
            
            
               20 straipsnyje numatytos išlaidos apmokamos tik tuo atveju, jei komandiruotė sustabdyta TGS prašymu.
            
         2.   TGS apie tai praneša darbdaviui ir atitinkamos valstybės narės nuolatinei atstovybei.
   10 straipsnis
   Komandiruotės nutraukimas
   1.   Atsižvelgiant į 2 dalį, komandiruotė gali būti nutraukta TGS arba darbdavio prašymu, jei apie tai buvo pranešta prieš tris mėnesius. Ji taip pat gali būti nutraukta eksperto prašymu, jei buvo pranešta tokia pat tvarka ir jei sutinka darbdavys ir TGS.
   2.   Tam tikrais išimtiniais atvejais komandiruotė gali būti nutraukta be įspėjimo:
   
               a)
            
            
               darbdavio, jei to reikia dėl darbdavio esminių interesų;
            
         
               b)
            
            
               TGS ir darbdavio bendru susitarimu, ekspertui to paprašius abiejų šalių, jei to reikia dėl eksperto esminių asmeninių ar profesinių interesų;
            
         
               c)
            
            
               TGS, jei ekspertas nevykdo šiame sprendime nustatytų pareigų. Prieš tai ekspertui turi būti suteikta galimybė pateikti pastabas;
            
         
               d)
            
            
               TGS, kai panaikinamas arba pasikeičia eksperto administracinis statusas (kaip darbdavio nuolatinio pareigūno ar pagal sutartį dirbančio personalo nario). Prieš tai ekspertui turi būti suteikta galimybė pateikti pastabas.
            
         3.   Jei komandiruotė nutraukiama pagal 2 dalies c punktą, TGS nedelsdamas apie tai praneša darbdaviui ir atitinkamos valstybės narės nuolatinei atstovybei.
   II SKYRIUS
   
      DARBO SĄLYGOS
   
   11 straipsnis
   Socialinė apsauga
   1.   Prieš prasidedant komandiruotei darbdavys patvirtina TGS, kad visos komandiruotės metu ekspertui bus taikomi socialinės apsaugos klausimus reglamentuojantys teisės aktai, taikomi ekspertą įdarbinusiai valstybės narės valdžios institucijai ar TVO. Šiuo tikslu valstybės narės valdžios institucija TGS pateikia Europos Parlamento ir Tarybos reglamento (EB) Nr. 987/2009 (3) 19 straipsnio 2 dalyje nurodytą pažymėjimą („portatyvus dokumentas A1“). TVO pateikia TGS „portatyviam dokumentui A1“ lygiavertę pažymą ir įrodo, kad taikytinuose socialinės apsaugos klausimus reglamentuojančiuose teisės aktuose yra numatytas užsienyje patirtų sveikatos priežiūros išlaidų padengimas.
   2.   Nuo komandiruotės pradžios TGS apdraudžia ekspertą nuo nelaimingų atsitikimų. TGS pateikia ekspertui tokio draudimo sąlygų kopiją tą dieną, kai jis atvyksta į Administracijos generalinio direktorato atitinkamą padalinį sutvarkyti su komandiruote susijusių administracinių formalumų.
   3.   Tais atvejais, kai ekspertui dalyvaujant misijoje pagal 7 straipsnio 3 dalį ir 29 straipsnį yra būtinas papildomas arba specialus draudimas, atitinkamas išlaidas apmoka TGS.
   12 straipsnis
   Darbo laikas
   1.   Ekspertui taikomos TGS galiojančios taisyklės dėl darbo laiko ir lankstaus darbo grafiko, priklausomai nuo pareigybei, į kurią jis paskirtas TGS, keliamų reikalavimų.
   2.   Visą komandiruotės laikotarpį ekspertas dirba visu etatu. Gavus generalinio direktoriaus tinkamai pagrįstą prašymą ir jei tai atitinka TGS interesus, TGS gali leisti ekspertui dirbti ne visą darbo dieną, dėl to sutarus su darbdaviu.
   3.   Jei leidžiama dirbti ne visą darbo dieną, ekspertas dirba bent pusę įprastinio darbo laiko.
   4.   Ekspertams gali būti mokamos TGS taikomos išmokos už darbą pamainomis ar budėjimą.
   13 straipsnis
   Nebuvimas darbe dėl ligos ar nelaimingo atsitikimo
   1.   Neatvykęs į darbą dėl ligos ar nelaimingo atsitikimo, ekspertas kuo greičiau praneša apie tai vadovui, nurodydamas savo buvimo adresą. Jei eksperto nėra darbe ilgiau kaip tris dienas iš eilės, jis pateikia medicinos pažymą ir jo gali būti paprašyta praeiti TGS surengtą medicininę apžiūrą.
   2.   Jei eksperto nėra darbe dėl ligos ar nelaimingo atsitikimo ne ilgiau kaip tris dienas, bet iš viso ilgiau kaip dvylika dienų per dvylikos mėnesių laikotarpį, iš eksperto reikalaujama pateikti medicinos pažymą dėl kiekvieno kito nebuvimo darbe dėl ligos ar nelaimingo atsitikimo.
   3.   Jei eksperto nėra darbe dėl ligos ar nelaimingo atsitikimo ilgiau kaip vieną mėnesį arba ilgiau už eksperto atliktos tarnybos laikotarpį, atsižvelgiant į tai, kuris laikotarpis yra ilgesnis, automatiškai sustabdomas 19 straipsnio 1 ir 2 dalyse numatytų išmokų mokėjimas. Ši dalis netaikoma su nėštumu susijusios ligos atveju. Nebuvimas darbe dėl ligos ar nelaimingo atsitikimo negali trukti ilgiau nei atitinkamo asmens komandiruotė.
   4.   Tačiau jei ekspertas komandiruotės metu patiria su darbu susijusią traumą, jis toliau gauna visas 19 straipsnio 1 ir 2 dalyse numatytas išmokas per visą laikotarpį, kurį jis negali dirbti, iki pat komandiruotės pabaigos.
   14 straipsnis
   Kasmetinės atostogos, tikslinės atostogos ir šventės
   1.   Nedarant poveikio konkrečioms šiame sprendime išdėstytoms nuostatoms, ekspertui taikomos TGS galiojančios taisyklės dėl kasmetinių atostogų, specialių atostogų ir valstybinių švenčių.
   2.   Atostogos suteikiamos gavus išankstinį to padalinio, į kurį ekspertas komandiruotas, leidimą.
   3.   Gavęs darbdavio tinkamai pagrįstą prašymą TGS gali suteikti iki dviejų dienų papildomų specialių atostogų per dvylikos mėnesių laikotarpį. Kiekvienas prašymas nagrinėjamas atskirai.
   4.   Iki komandiruotės pabaigos nepanaudotos kasmetinių atostogų dienos panaikinamos.
   5.   Ekspertas, kurio komandiruotės trukmė yra trumpesnė nei šeši mėnesiai, departamento, į kurį jis komandiruotas, generalinio direktoriaus sprendimu gali būti suteiktos specialios atostogos remiantis eksperto pateiktu motyvuotu prašymu. Tos specialios atostogos negali viršyti trijų dienų per visą komandiruotės laikotarpį. Prieš suteikdamas tokias atostogas departamento generalinis direktorius turi iš anksto pasikonsultuoti su administracijos generaliniu direktoriumi.
   15 straipsnis
   Specialios atostogos dalyvauti mokymuose
   Šis straipsnis taikomas ekspertams, kurių komandiruotės trukmė yra šeši mėnesiai arba daugiau.
   Nepaisant 14 straipsnio 3 dalies, TGS gali ekspertui suteikti papildomų specialių atostogų darbdavio organizuojamiems mokymams dėl eksperto reintegravimo, jei darbdavys pateikė tinkamai pagrįstą prašymą. Tų papildomų specialių atostogų metu nemokamos 19 straipsnyje nurodytos išmokos.
   16 straipsnis
   Motinystės ir tėvystės atostogos
   1.   Ekspertui taikomos TGS galiojančios taisyklės dėl motinystės ir tėvystės atostogų.
   2.   Jei darbdavio nacionalinės teisės aktais suteikiamos ilgesnės motinystės atostogos, eksperto prašymu ir gavus išankstinį darbdavio sutikimą komandiruotė sustabdoma laikotarpiui, kuris viršija TGS suteiktą laikotarpį. Tokiu atveju, jei to reikia dėl TGS interesų, komandiruotės pabaigoje prie jos pridedamas sustabdymo trukmę atitinkantis laikotarpis.
   3.   Nepaisant 1 dalies, ekspertas gali prašyti sustabdyti komandiruotę viso motinystės atostogoms leidžiamo laikotarpio metu, gavęs išankstinį darbdavio sutikimą. Tokiu atveju, jei to reikia dėl TGS interesų, komandiruotės pabaigoje prie jos pridedamas sustabdymo trukmę atitinkantis laikotarpis.
   4.   2 ir 3 dalys taip pat taikomos įvaikinimo atveju.
   17 straipsnis
   Valdymas ir kontrolė
   Darbo laiko ir nebuvimo darbe valdymą ir kontrolę atlieka TGS Administracijos generalinis direktoratas ir generalinis direktoratas ar padalinys, į kurį ekspertas komandiruotas, laikantis TGS galiojančių taisyklių ir procedūrų.
   III SKYRIUS
   
      IŠMOKOS IR IŠLAIDOS
   
   18 straipsnis
   Išmokų ir kelionės išlaidų apskaičiavimas
   1.   Šiame sprendime KNE įdarbinimo, komandiruotės ir grįžimo vietas TGS nustato atsižvelgdamas į tų vietų geografinę padėtį pagal platumą ir ilgumą, kaip nustatyta atitinkamoje TGS paskyrimų tarnybos duomenų bazėje.
   2.   Šio sprendimo 19 ir 20 straipsniuose nurodytas geografinis atstumas tarp komandiruotės vietos ir įdarbinimo arba grįžimo vietos apskaičiuojamas nustatant ortodrominį atstumą tarp šių dviejų taškų pagal jų platumą ir ilgumą, vadovaujantis WGS 84 (World Geodetic System 1984) koordinačių sistema.
   3.   Šiame sprendime:
   a)   įdarbinimo vieta– vieta, kur KNE vykdė savo pareigas darbdaviui prieš pat komandiruotę;
   b)   komandiruotės vieta– Briuselis;
   c)   grįžimo vieta– vieta, kur KNE vykdys savo pagrindinę veiklą pasibaigus komandiravimo laikotarpiui.
   Įdarbinimo vieta nustatoma pasikeičiant laiškais, kaip nurodyta 4 straipsnio 1 dalyje. Grįžimo vieta nustatoma remiantis darbdavio pareiškimu.
   4.   Šiame straipsnyje neatsižvelgiama į aplinkybes, susijusias su KNE vykdomu darbu valstybei narei, kuri nėra komandiruotės vietos valstybė, ar tarpvyriausybinei organizacijai.
   19 straipsnis
   Išmokos
   1.   KNE turi teisę visą komandiravimo laikotarpį gauti dienpinigius, vadovaujantis tais pačiais kriterijais kaip pareigūnų ekspatriacijos išmokos skyrimo kriterijai, kaip nurodyta Tarnybos nuostatų VII priedo 4 straipsnyje. Jei tie kriterijai tenkinami, kasdienė pragyvenimo išmoka yra 128,67 EUR. Priešingu atveju ji yra 32,18 EUR.
   2.   Visą komandiravimo laikotarpį KNE turi teisę į papildomas mėnesines išmokas, kurios mokamos pagal pateiktą lentelę:
   
               Geografinis atstumas tarp įdarbinimo vietos ir komandiruotės vietos
               (km)
            
            
               Suma EUR
            
         
               0–150
            
            
               0,00
            
         
               > 150
            
            
               82,70
            
         
               > 300
            
            
               147,03
            
         
               > 500
            
            
               238,95
            
         
               > 800
            
            
               385,98
            
         
               > 1 300
            
            
               606,55
            
         
               > 2 000
            
            
               726,04
            
         3.   Šio straipsnio 1 ir 2 dalyse nurodytos išmokos taip pat skiriamos KNE patirtoms persikraustymo išlaidoms ir visų metinių kelionių komandiruotės laikotarpiu išlaidoms padengti. Šios išmokos mokamos už misijų, TGS suteiktų kasmetinių atostogų, motinystės, tėvystės ar įvaikinimo atostogų, specialių atostogų ir valstybinių švenčių laikotarpius, nedarant poveikio 14, 15 ir 16 straipsniams. Jei leidžiama dirbti ne visą darbo dieną, KNE turi teisę į proporcingai sumažintas išmokas.
   4.   Komandiruotės pradžioje KNE gauna avansinę sumą, lygią 75 dienų dienpinigiams, ir po to atitinkamą laikotarpį nebeturi teisės į tokias išmokas. Jei komandiruotė TGS baigiasi iki šio laikotarpio, kuris imamas apskaičiuojant avansą, pabaigos, KNE privalo grąžinti atitinkamą sumą už likusią šio laikotarpio dalį.
   5.   Pasikeičiant laiškais, kaip numatyta 4 straipsnio 1 dalyje, darbdavys informuoja TGS apie visus mokėjimus, panašius į nurodytus šio straipsnio 1 ir 2 dalyse, kuriuos gauna KNE. Šių mokėjimų suma išskaičiuojama iš TGS mokamų atitinkamų išmokų KNE.
   6.   Taikant Tarnybos nuostatų 65 straipsnį ir XI priedą priimti atlyginimo ir išmokų patikslinimai automatiškai taikomi mėnesinėms išmokoms ir dienpinigiams nuo mėnesio, einančio po to priėmimo; toks patikslinimas netaikomas atgaline data. Atlikus korekcijas naujos sumos bus paskelbtos Europos Sąjungos oficialiojo leidinio C serijoje.
   20 straipsnis
   Kelionės išlaidos
   1.   KNE turi teisę į jo kelionės išlaidų kompensavimą išmokant fiksuoto dydžio išmoką komandiruotės pradžioje.
   2.   Fiksuoto dydžio kompensacinė išmoka apskaičiuojama pagal sumą, skiriamą už geografinio atstumo tarp įdarbinimo vietos ir komandiruotės vietos kilometrą. Už kiekvieną kilometrą mokama išmoka nustatoma vadovaujantis Tarnybos nuostatų VII priedo 7 straipsniu.
   3.   KNE turi teisę į jo kelionės į grįžimo vietą pasibaigus komandiruotei išlaidų kompensavimą. Atlyginama ne didesnė suma už tą, į kurią jis būtų turėjęs teisę, jei būtų grįžęs į savo įdarbinimo vietą.
   4.   KNE šeimos narių kelionės išlaidos nekompensuojamos.
   21 straipsnis
   Misijos ir misijų išlaidos
   1.   Ekspertas gali būti išsiųstas į misiją, atsižvelgiant į 7 straipsnio 2 ir 3 dalis.
   2.   Misijos išlaidos atlyginamos vadovaujantis TGS galiojančiomis nuostatomis.
   22 straipsnis
   Mokymas
   Ekspertas turi teisę dalyvauti TGS organizuojamuose mokymo kursuose, jei to reikia TGS interesais. Priimant sprendimą leisti dalyvauti kursuose atsižvelgiama į eksperto motyvuotus interesus, ypač į jo profesinę karjerą po komandiruotės.
   23 straipsnis
   Administracinės nuostatos
   1.   Pirmąją komandiruotės dieną ekspertas atvyksta į atitinkamą Administracijos generalinio direktorato padalinį atlikti būtinų administracinių formalumų. Ekspertas pradeda eiti savo pareigas pirmąją arba šešioliktąją mėnesio dieną.
   2.   Mokėjimus TGS vykdo eurais į banko sąskaitą, atidarytą banko įstaigoje Sąjungoje.
   IV SKYRIUS
   
      NEAPMOKAMI TRUMPAM LAIKUI KOMANDIRUOTI EKSPERTAI
   
   24 straipsnis
   Neapmokami trumpam laikui komandiruoti ekspertai
   1.   Siauros specializacijos ekspertas gali būti neapmokamai trumpam laikui komandiruojamas į TGS specifinėms užduotims vykdyti ne ilgesniam nei šešių mėnesių laikotarpiui, kuris gali būti pratęstas pagal 25 straipsnio 1 dalį.
   Nedarant poveikio kitokiam TGS ir neapmokamai trumpam laikui komandiruojamą ekspertą (toliau – NTLK ekspertas) komandiruojančios administracijos susitarimui, tokios komandiruotės atveju TGS nemoka jokių išmokų ir neapmoka jokių išlaidų, išskyrus atitinkamais atvejais 29 straipsnyje numatytas išlaidas.
   2.   Laikantis 25–29 straipsnių, taisyklės, nustatytos 1–17, 21–23 ir 30–32 straipsniuose, taikomos ir NTLK ekspertams.
   3.   Nedarant poveikio 8 straipsniui, NTLK eksperto elgesys turi visuomet atspindėti faktą, kad jis komandiruotas į TGS, ir niekada nedaryti neigiamo poveikio jo pareigoms TGS.
   25 straipsnis
   Neapmokamos trumpo laiko komandiruotės atnaujinimas ir pratęsimas
   1.   24 straipsnio 1 dalyje nurodytas laikotarpis gali būti pratęstas vieną kartą ne daugiau kaip šešiems mėnesiams. Tačiau išimtiniais atvejais TGS gali nuspręsti pratęsti komandiruotę daugiau kaip šešiems mėnesiams.
   2.   NTLK ekspertas gali būti vėl komandiruotas į TGS vadovaujantis šiame sprendime nustatytomis taisyklėmis, su sąlyga, kad nuo ankstesnės komandiruotės pabaigos iki naujos komandiruotės būtų praėję ne mažiau kaip vieni metai.
   3.   Išimtiniais atvejais 2 dalyje nurodytas vienų metų laikotarpis gali būti sutrumpintas.
   26 straipsnis
   Pareigų aprašymas
   1.   Pasikeičiant laiškais, kaip numatyta 4 straipsnio 1 dalyje, nurodomas atsakingas asmuo generaliniame direktorate arba direktorate, skyriuje ar kitame padalinyje, į kurį bus komandiruojamas NTLK ekspertas, taip pat išsamiai apibūdinamos jam pavedamos vykdytinos pareigos.
   2.   NTLK ekspertas instrukcijas dėl konkrečių vykdytinų pareigų gauna iš 1 dalyje minėto atsakingo asmens.
   27 straipsnis
   Draudimas
   Nedarant poveikio 29 straipsniui ir nepaisant 11 straipsnio 2 ir 3 dalių, TGS apdraudžia NTLK ekspertą nuo nelaimingų atsitikimų tuo atveju, kai jo darbdavys nėra jo apdraudęs nuo tos pačios rizikos.
   28 straipsnis
   Darbo sąlygos
   1.   Nepaisant 12 straipsnio 2 dalies antro sakinio, NTLK ekspertas komandiruotės laikotarpiu dirba tik visu etatu.
   2.   NTLK ekspertui netaikoma 12 straipsnio 4 dalis.
   3.   NTLK ekspertui netaikomos 14 straipsnio 3 ir 5 dalys. Tačiau remiantis NTLK eksperto pateiktu pagrįstu prašymu jam gali būti suteiktos specialios atostogos departamento, į kurį jis komandiruotas, generalinio direktoriaus sprendimu. Šios atostogos negali viršyti trijų dienų per visą komandiruotės laikotarpį. Prieš suteikdamas tokias atostogas departamento generalinis direktorius iš anksto pasikonsultuoja su administracijos generaliniu direktoriumi.
   29 straipsnis
   Misijos
   1.   Jeigu NTLK ekspertas dalyvauja misijose, kurios vyksta ne jo komandiruotės vietoje, jam atlyginama laikantis galiojančių taisyklių, taikomų atlyginant pareigūnų misijų išlaidas, išskyrus atvejus, kai TGS ir darbdavys yra sudarę kitokį susitarimą.
   2.   Jeigu vykdančius misiją pareigūnus TGS apdraudžia specialiu didelės rizikos draudimu, juo apdraudžiamas ir toje pačioje misijoje dalyvaujantis NTLK ekspertas.
   3.   Misijoje už ES teritorijos ribų dalyvaujančiam NTLK ekspertui taikoma TGS tokioms misijoms galiojanti saugumo tvarka.
   V SKYRIUS
   
      SKUNDAI
   
   30 straipsnis
   Skundai
   Nedarant poveikio galimybei iškelti bylą pradėjus eiti pareigas laikantis SESV 263 straipsnyje nustatytų sąlygų ir terminų, ekspertas gali pateikti skundą Administracijos generalinio direktorato skyriui, atsakingam už skundus ir prašymus pagal Tarnybos nuostatus, dėl pagal šį sprendimą Tarybos Generalinio sekretoriaus priimto akto, kuris daro neigiamą poveikį ekspertui, išskyrus aktus, kurie priimti tiesiogiai įgyvendinant darbdavio sprendimus.
   Skundas turi būti pateiktas per du mėnesius. Laikotarpis pradedamas skaičiuoti nuo dienos, kai atitinkamam asmeniui pranešama apie sprendimą, tačiau bet kokiu atveju ne vėliau kaip tą dieną, kai pastarasis gavo tokį pranešimą. Administracijos generalinis direktorius apie savo pagrįstą sprendimą suinteresuotam asmeniui praneša per keturis mėnesius nuo skundo pateikimo dienos. Jei pasibaigus šiam terminui ekspertas atsakymo į skundą negauna, laikoma, kad jis numanomai atmestas.
   VI SKYRIUS
   
      BAIGIAMOSIOS NUOSTATOS
   
   31 straipsnis
   Informacijos teikimas
   Visų valstybių narių nuolatinėms atstovybėms kasmet pranešamas ekspertų TGS skaičius. Kartu su šia informacija pateikiami ir šie duomenys:
   
               a)
            
            
               TVO komandiruotų ekspertų, kaip išdėstyta 2 straipsnio 4 dalies antroje pastraipoje, pilietybės;
            
         
               b)
            
            
               atrankos procedūros išimtys pagal 3 straipsnio 4 dalį;
            
         
               c)
            
            
               visų ekspertų paskyrimai;
            
         
               d)
            
            
               ekspertų komandiruotės sustabdymo ar ankstyvo nutraukimo atvejai, kaip išdėstyta 9 ir 10 straipsniuose;
            
         
               e)
            
            
               metinis KNE išmokų patikslinimas pagal 19 straipsnį.
            
         32 straipsnis
   Įgaliojimų delegavimas
   Visais įgaliojimais, kurie šiuo sprendimu suteikti TGS, naudojasi Tarybos Generalinis sekretorius. Tarybos Generaliniam sekretoriui leidžiama visus tuos įgaliojimus ar jų dalį deleguoti TGS administracijos generaliniam direktoriui.
   33 straipsnis
   Panaikinimas
   Tarybos sprendimas 2007/829/EB panaikinamas. Tačiau 2 straipsnio 1 dalis ir 15–19 straipsniai ir toliau taikomi visoms komandiruotėms, kurios vykdomos šio sprendimo įsigaliojimo metu, nedarant poveikio 34 straipsniui.
   34 straipsnis
   Įsigaliojimas ir taikymas
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   Nuo pirmosios mėnesio, einančio po jo įsigaliojimo, dienos jis taikomas kiekvienai naujai komandiruotei arba atnaujintai ar pratęstai komandiruotei.
   
      Priimta Liuksemburge 2015 m. birželio 23 d.
      
         
            Tarybos vardu
         
         
            Pirmininkas
         
         E. RINKĒVIČS
      
   
   
      (1)  2007 m. gruodžio 5 d. Tarybos sprendimas dėl nacionaliniams ekspertams ir kariniam personalui, komandiruojamiems į Tarybos Generalinį sekretoriatą, taikomų taisyklių ir panaikinantis Sprendimą 2003/479/EB (OL L 327, 2007 12 13, p. 10).
   
      (2)  2013 m. spalio 22 d. Europos Parlamento ir Tarybos reglamentas (ES, Euratomas) Nr. 1023/2013, kuriuo iš dalies keičiami Europos Sąjungos pareigūnų tarnybos nuostatai ir kitų Europos Sąjungos tarnautojų įdarbinimo sąlygos (OL L 287, 2013 10 29, p. 15).
   
      (3)  2009 m. rugsėjo 16 d. Europos Parlamento ir Tarybos reglamentas (EB) Nr. 987/2009, nustatantis Reglamento (EB) Nr. 883/2004 dėl socialinės apsaugos sistemų koordinavimo įgyvendinimo tvarką (OL L 284, 2009 10 30, p. 1).